Børge Børresen Børge-Ask

Børge Børresen Børge-Ask (født 7. november 1877 i Stavanger, død  14. mai 1965) var en norsk prest og politiker for Venstre. Han tok etternavnet Børge-Ask i 1924; før dette het han Ask.

Faren Jonas Børresen var skipsfører, og Børge-Ask reiste i barne- og ungdomsåra verden rundt med ham. Børge-Ask tok studenteksamen ved Kongsgaard skole i 1898 i Stavanger. Han blei cand.theol. i 1904 og tok praktikum året etter. I studietida arbeidde han som lærer ved flere skoler i Oslo. Hans første kirkelige stilling var som kallskapellan i Kviteseid i 1906. Seinere var han kateket i Farsund fra 1909 og i Flekkefjord fra 1912. Her var han konstituert som sokneprest og prost fra 1922. I 1924 blei han sokneprest i Fåberg, og i 1937 fikk han samme stilling i Nordstrand fram til pensjonsalder ti år seinere. Fra 1939 var han også lærer ved Nordstrand høyere allmennskole. Under okkupasjonen nedla han arbeidet fra påsken 1944. Han var til politiforhør i 1944 og gikk i dekning i januar 1945.

Børge-Ask hadde offentlige verv på flere av stedene han bodde. I Kviteseid var han formann i skolestyret. I Flekkefjord var han medlem av herredsstyret 1920–1924 og ordfører de to siste åra av denne perioden. I Fåberg var han formann i skolestyret. Han hadde også ei rekke kirkelige verv. Han redigerte og utga boka Fåberg kommune gjennom 100 år 1837–1937.

I valgperioden 1916–1918 var han vararepresentant til Stortinget for bykretsen Flekkefjord. Han møtte siste halvdel av 1918 og var da medlem av protokollkomiteen.

Referanser

Eksterne lenker 
 

Stortingsrepresentanter fra Venstre
Stortingsrepresentanter for Flekkefjord
Vararepresentanter til Stortinget
Ordførere i Flekkefjord
Venstre-ordførere i Vest-Agder
Lokalpolitikere i Kviteseid
Lokalpolitikere i Fåberg
Venstre-politikere i Telemark
Venstre-politikere i Oppland
Norske lutherske prester
Personer fra Stavanger kommune